तीन हजार मिटर दौडमा ज्ञानदेवी र रविलाई उपाधि
बागलुङ नगरपालिकाको पाँचौं राष्ट्रपति रनिङ सिल्ड खेल प्रतियोगिताको ३ हजार मिटर दौडमा छात्रतर्फको उपाधि सिगाना मावि तित्याङका रवि सुनारले जितेका छन् । सोमबार बिहान भएको दौडमा यहाँको चिल्ड्रेन लाइफ माविका गणेश केसी द्वितीय र त्रिभुवन माविका रमित परियार तृतीय भए ।
बागलुङ — बागलुङ नगरपालिकाको पाँचौं राष्ट्रपति रनिङ सिल्ड खेल प्रतियोगिताको ३ हजार मिटर दौडमा छात्रतर्फको उपाधि सिगाना मावि तित्याङका रवि सुनारले जितेका छन् । सोमबार बिहान भएको दौडमा यहाँको चिल्ड्रेन लाइफ माविका गणेश केसी द्वितीय र त्रिभुवन माविका रमित परियार तृतीय भए ।छात्रातर्फ विद्यामन्दिर माविकी ज्ञानदेवी रोकाले दौड जितिन् । उक्त प्रतियोगितामा त्रिभुवन माविकी सम्झना शर्मा द्वितीय र सिद्धार्थ शिक्षा सदनकी एन्जिला लिम्बू तृतीय भइन् । प्रतियोगितामा ३० विद्यालयले भाग लिएका छन् ।त्यसअघि भएको १ हजार ५ सय मिटर दौड प्रतियोगिता पनि छात्रातर्फ विद्या मन्दिरकी ज्ञानदेवी रोका नै प्रथम भएकी थिइन् । त्रिभुवन माविकै सम्झना पौडेल द्वितीय र जनताधन माविकी अनुषा पौडेल तृतीय भएकी थिइन् । छात्रतर्फको १ हजार ५ सय मीटर दौडमा आदर्श विद्या मन्दिरका अनुप जिसी प्रथम, सिगाना मावि तित्याङका रवि विक द्वितीय र गणेश माविका हरि रोका तृतीय भएका थिए । सोमबार एथलेटिक्सतर्फका अन्य खेल हुने नगर शिक्षा अधिकारी धनप्रसाद पोखरेलले जानकारी दिए । खेलमा प्रतियोगिको रुपमा मार्सल आर्टका विभिन्न खेल पनि समावेश छन् । 